डेसमंड हेन्स
डेसमंड हेन्स (अंग्रेज़ी: Desmond Haynes; जन्म 15 फरवरी 1956) क्रिकेटर है जो वेस्टइंडीज़ की तरफ से सलामी बल्लेबाज के रूप में खेलते थे। हेन्स ने 1980 के दशक के दौरान वेस्टइंडीज क्रिकेट टीम के लिए गॉर्डन ग्रीनिज़ के साथ एक दुर्जेय साझेदारी का गठन किया। 1978 से 1994 तक चले अपने अंतर्राष्ट्रीय करियर में उन्होंने 116 टेस्ट और 238 वनडे खेलें। टेस्ट में उनके नाम 7,487 रन और 18 शतक दर्ज है। वनडे में उन्होंने 41.37 की औसत से 8,648 रन बनाए जिसमें उन्होंने 17 शतक भी लगाए। उन्होने अपने पहले और आखिरी दोनों वनडे में शतक लगाए थे।